ПРОЕКТ ЗА ТРАНС-БАЛКАНСКИ ПЕТРОЛОПРОВОД ТРИСТРАНЕН МЕМОРАНДУМ ЗА ДОГОВОРЕНОСТ И РАЗБИРАТЕЛСТВО
НАСТОЯЩИЯТ МЕМОРАНДУМ ЗА ДОГОВОРЕНОСТ И
РАЗБИРАТЕЛСТВО се приема на [ ... ] ноември 2003 г. между Република-България,
действаща  чрез своя [ ... ], Република Македония, действаща  чрез своя [ ... ] и
Република Албания, действаща  чрез своя [	].

УВОДНА ЧАСТ
A.	AMBO    LLC    (по-нататьк    наричано    "АМВО")    проведе предпроектно   проучване   (по-нататък  наричано   "Проучване")   за  Транс-балкански
петролопровод от около 575 мили (920 км) (по-нататък наричан "Проектът") за пренос
на суров петрол от българското пристанище Бургас, през Македония, до албанското
пристанище   Вльора,   в   рамките   на   безвъзмездно   финансиране,   предоставено   на
България от Съединените щати, действали чрез Агенцията на САЩ за търговия и
развитие.
B.	След като разгледаха и приеха идейното /предварително/ Проучване и се съгласиха, че то по принцип представлява основа за по-нататъшно продължение на процеса на проектиране на Проекта, всяка една
от България, Македония и Албания (по-нататък всяка от тях поотделно наричана
"Държава",  а  всички   заедно  наричани   "Държавите"),   се   съгласиха, да  сключат
обвързваща тристранна Конвенция за транс-балкански  петролопровод (по-нататьк
наричана "Конвенция"), която ще бъде одобрена в съответствие със
законите на всяка Държава, за да се осигури ръководна рамка за Проекта.
C.	Държавите приемат настоящия Меморандум за договореност и
разбирателство и  потвърждават ролята на АМВО по отношение на Проекта .

ДОГОВОРЕНОСТИ
1.	Всяка от Държавите е получила екземпляр  от идейното /предварително/ Проучване  и  се  съгласява,  че  то представлява принципна основа за по-нататъшно продължение на процеса за реализиране на Проекта.
2.	Права за разработване. С настоящото всяка от Държавите дава на
АМВО  изключителните права да продължи да разработва и организира  изпълнението на Проекта във въпросната Държава за срока, посочен в Точка 4 по-долу. Съответно АМВО се упълномощава, (а) да организира етапите за
проектиране и финансиране, необходими за изпълнението на Проекта; (b) да подготви финансовите модели, необходими за финансирането на Проекта; (с) да осигури финансиране за Проекта със собствен капитал и от заеми; и (d) да разработи, договори, приключи и осигури изпълнението на всички договори, които бъдат целесъобразни или ще се изискват във връзка с фазите на проектирането, възлагане на изпълнението, финансирането, и експлоатацията на Проекта.
3.	Поверителна   и   собствена   информация.   Всяка   от   Държавите
потвърждава, че Проучването съдържа поверителна и собствена информация на АМВО 
и, съответно, въпросната Държава приема да не разпространява Проучването или да разгласява съдържанието му пред които и да било лица, освен представителите на въпросната Държава или такива на длъжности, упълномощени да направят оценка на Проекта и на предлаганите инвестиции на собствен капитал от въпросната Държава в Проекта. Страните ще уточнят чрез двустранните  споразумения по т.7 каква част от проучването може да бъде предоставяно за широк досъп предвид задължението за достъп до обществеността.
4.	Срок   на  разработка.   Изключителното   право  да  продължи   да
разработва и изпълнява Проекта, дадено от всяка Държава на АМВО в Точка
1 по-горе, е валидно и в сила за срок от три (3) години считано от датата на подписване настоящия Меморандум за договореност и разбирателство.

РАЗБИРАТЕЛСТВО
5. Дружество по Проекта. Всяка от Държавите приема, че АМВО и един  или  повече  инвеститори, сред които може да има международни  петролни
дружества    (АМВО    и    тези    други    инвеститори    заедно    наричани    по-нататък
"Организатори"),   възнамеряват  да  учредят  търговско дружество   според   нейните   закони   за изпълнение на Проекта във въпросната Държава (всяко от тях наричано "Дружество по Проекта", а всички те заедно - "Дружества по Проекта"). Приема се освен това, че всяка от Държавите има право да придобие дялово участие в Дружеството по Проекта, учредено в тази Държава, при условия и изисквания, които ще бъдат договорени допълнително.
	
		6. ОБХВАТ НА КОНВЕНЦИЯТА.

(a)	Предназначение. Конвенцията ще дава ръководна рамка за
Проекта и по възможност ще осигури Проектът да бъде третиран, както ако би се намирал само в една страна и ако би бил изграден и експлоатиран само от едно дружество, макар да е разположен в три държави и да бъде изпълняван от дружества, които трябва да бъдат учредени във всяка страна.
(b)	Принципи    и    противоречие.    Конвенцията ще    се    основава на националното законодателство и на съответните закони, директиви и регламенти на Европейския съюз. Всички останали преки двустранни договори между която и да е Държава и Организаторите или който и да било друг участник в Проекта, включително заемодателите, трябва да бъдат в съответствие със Конвенцията. В случай на евентуално противоречие между националните закони и Конвенцията, проблемите ще бъдат решавани чрез преговори и разбирателство.

7 . ДВУСТРАННИ СПОРАЗУМЕНИЯ
 		Основни условия и изисквания. 
Двустранни международни споразумения   /наричани по-надолу “Двустранни споразумения”/ ще бъдат сключени между АМВО и  всяка една от Държавите. Тези Споразумения ще се основават на международната  практика в т.ч. и на договора към  Европейската енергийна харта , като водещи ще бъдат договореностите с Европейския съюз в сектора “Енергетика” и ще  включват  стандартни и взаимно приемливи за трите държави разпоредби, които ще бъдат  неразделна част и от Учредителния устав на компанията /търговското дружество/, която ще организира изграждането, финансирането и експлоатацията на  нефтопровода.

8. РАМКА НА СПОРАЗУМЕНИЯТА
8.1. ПРАВА
На дружествата по т. 5 “Държавата” ще предостави според националното законодателство следните права :
•	концесионни,  лицензионни и  други права, които да гарантират  изграждането, осъществяването на дейността и експлоатацията на нефтопровода.
•	ще бъдат положени необходимите усилия за осигуряване на необходимите терени за  изграждане и функциониране на проекта в т.ч. земя и право на ползуване   за   изграждане на петролопровода,  помпените станции,  други технически съоръжения ;
•	ще бъде осигурен достъп  до  пристанище за обществен транспорт и до акваторията, включително до универсалния входен терминал за нефтопроводи в гр. Бургас.
8.2. В изпълнение на тези задължения, Държавите ще положат усилия да улеснят  получаването на  тези права,  чрез институционална подкрепа на проекта и  провеждане на преговори с оглед постигане на  приемливи и за двете страни условия, които ще бъдат надлежно договорени.

8.3. КОМПЕНСАЦИИ :
При настъпване на определен събития от форс-мажорно естество, които ще бъдат подробно описани, които биха нарушили съществено стабилността при изпълнение на проекта, в  Двустранните споразумения могат да бъдат договорени  определени компенсации  от страна на държавата към търговското дружество. 

8.4. СТАБИЛНОСТ
Държавите ще се въздържат да експроприират и  придобиват принудително активи, или да предприемат мерки, които ще оказват отрицателно въздействие върху изпълнението , дейността и експлоатацията на  Проекта.    В тази връзка Държавите ще положат усилия да не променят правните норми, които ас били в сила към момента на учредяване и стартиране на дейността на търговското дружество по проекта
 
8.5. МИТНИЧЕСКИ  ВНОСКИ СБОРОВЕ
Всяка Държава,  независимо дали  е страна по Общото споразумение по митата и търговията (ГАТТ) или е член на Световната търговска организация (СТО), ще прилага правилата на СТО по отношение на вноса на материали,  свързани  с енергетиката и  на продукти,  необходими  за построяване, експлоатация и поддръжка на Проекта, включително, без ограничение, оборудване за тръбопроводи.

8.6. ТРАНЗИТЕН  ПРЕНОС И ТАРИФИ
Държавите ще се въздържат да прекъсват или другояче да се намесват в или ограничават транзита или преноса на суров петрол от която и да е друга Държава през петролопровода по Проекта. Двустранните споразумения ще регламентират правила за собственост и  връзките на петролопровода  по границите между Държавите, както и за реда на получаване на всяка от Държавите на суров петрол за вътрешни нужди.

8.7. ТАРИФИ И ВЪЗНАГРАЖДЕНИЯ 
С Двустранните споразумения ще бъде договорено въвеждане на единна тарифа за таксите при транзита, или преноса на петрол; съответните възнаграждения свързани с правото на ползуване на пристанището за обществен транспорт ; условията и реда за  актуализацията им, решаването на евентуален спор при прилагане на тарифата.

8.8. ВЪПРОСИ СВЪРЗАНИ С ОБЕЗПЕЧЕНИЯТА
Съвместното вземане на средства в заем от страна на Дружествата по Проекта за финансирането Му и кръстосаното залагане като вторични обезпечения на активи по Проекта, за да се обезпечи евентуално такова съвместно вземане на средства в заем ще се допуска, доколкото се изисква от заемодателите по Проекта и съгласно условията на процедурите за предоставяне на всяко изправно Дружество по Проекта на известия и права на обезщетение.

8.9. ЗАЛОГ
Всички активи на Проекта, включително и всички акции в Дружествата по Проекта ще могат да бъдат предадени в залог на заемодателите по Проекта като обезпечение за връщането на отпуснатите от тях заеми. Всички приходи и постъпления по Проекта ще бъдат депозирани в офшорни банкови сметки, които трябва да се поддържат от попечител на залозите: в полза: на тези заемодатели и ще бъдат отпускани в съответствие със съгласуваните процедури.

8.10. ЗАСТРАХОВКИ 
Застраховките по Проекта ще бъдат поддържани при
реномирани международни застрахователни дружества и няма да се поставя изискване
те да се издават от местни застрахователни дружества.

8.11. ЧУЖДЕСТРАННА ВАЛУТА
Инвеститорите по Проекта ще имат правото да репатрират в свободно конвертируема валута капитала и печалбите от инвестициите и всяко Дружество по Проекта ще има правото да извършва плащания, на лихви, главници или такси, на всякакви задължения, понесени във връзка с финансирането на Проекта, в свободно конвертируема чуждестранна валута.   

8.12.ПОДОХОДНИ ДАНЪЦИ
Дивидентите и други плащания, които се изплащат от което и да е Дружество по проекта и плащанията на лихви и такси във връзка със заемите за финансиране на Проекта, печалбите от дейността на дружествата, могат да бъдат освободени  от подоходни  или всякакви други данъци, налози и други начисления дължими по законите на Държавите или да бъдат договорени единни ставки само в случай, че бъде постигната договореност в съответното Двустранно споразумение

9. СПОРОВЕ
Споровете между Дружеството по проекта и която и да е  Държава, които не бъдат  уредени при взаимно съгласие, ще  могат да се решават от арбитраж.  Процедурите, правилата, мястото  за неговото осъществяване и езика на арбитража ще бъдат уредени в Двустранните Споразумения.

10. ЗАДЪЛЖИТЕЛНА РАТИФИКАЦИЯ
На ратифициране ще подлежат Конвенцията по т. 6, двустранните споразумения по т. 7 и произтичащите права и задължения за  “ Държавите” по т. 8 и 9.
11. КОМИСИЯ ПО ТРАНС-БАЛКАНСКИ ПЕТРОЛОПРОВОД
(a)	За координация  на преговорите  и  подготовка  на проектите  на Конвенцията  и  Двустранните Споразумения , Държавите ще създадат, колкото е възможно по-скоро след одобряване от всяка от Държавите на настоящия Меморандум за договореност и разбирателство, Комисия по Транс-балканския петролопровод (по-нататък наричана "Комисията").
(b)	Колкото е възможно по-скоро след създаването на Комисията, всяка
от Държавите ще определи експертна група, която да представлява
съответната Държава.
(с) Комисията ще отговаря за институционалната подкрепа и разработването на  Конвенцията и Двустранните споразумения на базата на настоящия Меморандум за договореност и разбирателство и ще положи всички усилия в рамките на шест (6) месеца от датата на настоящия Меморандум за договореност и разбирателство да разработи и представи на упълномощените министри проектите на Конвенцията и на  Двустранните Споразумения за внасяне за разглеждане от Министерския съвет.
12. Необвързващ  характер   на  разбирателството.   
Всяка  Държава  се съгласява, че разбирателството, изложено в точки 5 до 10 от настоящия Меморандум за договореност и разбирателство, е с необвързващ характер. С меморандума се изразява волята и намерението на всяка от Държавите да уреди рамката, на база на която да бъдат изработени  Конвенцията, Споразумението и Учредителните договори между Дружествата по Проекта и Държавите.

Меморандумът влиза в сила от датата на подписването му от страните.
РЕПУБЛИКА БЪЛГАРИЯ От:  ........................................................
Име:		
Длъжност:		
РЕПУБЛИКА	МАКЕДОНИЯ	
От: .........................................	
Име:		
Длъжност:		
РЕПУБЛИКА	АЛБАНИЯ	
От: ............................................	
Име: Длъжност
С настоящото гореизложеният
Меморандум за договореност и разбирателство се приема и се изразява съгласие с него и АМВО се задължава да предприеме дейностите, упоменати в алинеи (а) до (d) от Точка 2 от него:
АМВО LLC
От:	
Име: Длъжност: